宿湘陰村野大雪寄湖山居士
作者：釋德洪
朝代：宋

paragraphs: 夢回聞打窗，曉起喜覆瓦。
江山驚晝永，秀色玄相借。
升鞍風便旋，浩蕩春隨馬。
不憂江瘴生，更喜麥連野。
湘山宜可老，慶弔同里社。
乃爾廢推擠，眷此多賢者。
湖山薝蔔林，爲我花連夜。
想見老居士，擁衲清入畫。
山陰興未盡，玉麈思對把。
政恐觸機鋒，怒遭握拳打。
遙知和此詩，呵筆意閑暇。
妙語鬭清妍，正圍紅粉寫。